**30 de novembre: Dia de la Ciutat Educadora**

**LEMA 2023: La cultura, font de creació i aprenentatges a la ciutat educadora**

Gandia forma part de la xarxa de ciutats educadores i, com cada any, el dia 30 de novembre ho celebrem. Enguany, sota el lema "La cultura, font de creació i aprenentatges a la ciutat educadora", hem volgut centrar aquesta celebració en la interculturalitat que conviu a la nostra ciutat. L’enriquiment que suposa per a tota la societat el fet de conviure amb diverses cultures, la necessitat de conéixer, valorar i respectar les seues tradicions, i la importància de la visibilització, emmarquen la proposta que, des del departament d’Educació, fem a tots els centres escolars de la ciutat.

**Proposta de treball previ a les aules**

Proposem que cada centre trie el nivell educatiu que vol participar en la celebració (un nivell per centre escolar) i que, al llarg del mes de novembre, treballe la interculturalitat a l’aula de forma transversal a totes les àrees del currículum. Caldrà elegir una cultura determinada, i investigar, compartir i aprendre les tradicions pròpies d’aquesta. La gastronomia, la indumentària, la música i ball tradicional, l’art, la literatura... són matèries que es poden treballar des de totes les àrees d’una forma interdisciplinària. El dia de la celebració l’alumnat mostrarà alguna de les coses que ha aprés: pot ser una cançó, un poema o un text, un complement de la indumentària típica, un ball, una obra d’art, un aliment típic...

**Dia 30 de novembre: celebració del Dia de la Ciutat Educadora**

A partir de les 9.30 h, ens reunirem, al jardí de la Casa de la Marquesa, alumnat, mestres i diverses associacions, per tal d’iniciar la festa de les cultures. Allí, diverses associacions mostraran i compartiran amb els xiquets i xiquetes les seues tradicions (danses, música, gastronomia, indumentària, art...), i podran intercanviar les experiències treballades a l’aula, en un ambient de festa, joc, participació i germanor.

Cadascú portarà el seu esmorzar i ens el menjarem allí. A les 11.00 h, començarà una cercavila amb la pancarta de Ciutat Educadora al capdavant, la qual portarà un membre de cada associació fins a la plaça de l’Ajuntament. Cada escola elegirà els seus representants perquè compartisquen quina és la cultura que han triat, per què l’han elegida i faran una mostra del que han aprés: cançó, ball, recepta, poesia, text... (duració màxima per escola, 5 minuts).

Finalment, un director o directora dels centres llegirà el manifest i es procedirà a penjar la pancarta al balcó de l’Ajuntament, amb la qual cosa clourà la celebració.

Cal confirmar la participació, per Registre d’Entrada, al departament d’Educació.

Amb el desig que participeu el major nombre possible d’escoles.

Esther Sapena Peiró

Regidora d’Educació, Política Lingüística i Infància

Ajuntament de Gandia